109
109-küy •••• Intiⱪam üqün oⱪulƣan dua
1 Nǝƣmiqilǝrning bexiƣa tapxurulup oⱪulsun dǝp, Dawut yazƣan küy: —
I mǝdⱨiyǝmning Igisi Hudayim, jim turma!
2 Mana rǝzillǝrning aƣzi, mǝkkarlarning aƣzi kɵz aldimda yoƣan eqildi;
Ular yalƣanqi til bilǝn manga ⱪarxi sɵzlidi.
3 Nǝprǝtlik sɵzlǝr bilǝn meni qulƣap,
Ular bikardin-bikar manga zǝrbǝ bǝrmǝktǝ. ◘
4 Muⱨǝbbitim üqün ular manga ⱪarxi xikayǝtqi boldi,
Mǝn bolsam — duaƣa berildim.
5 Yahxiliⱪim üqün yamanliⱪ,
Sɵygüm üqün nǝprǝt ⱪayturdi.
6 Ⱨǝrbirining üstidǝ rǝzil bir adǝm tǝyinligǝysǝn,
Uning ong yenida bir dǝwagǝr turƣay. ◘
7 U soraⱪ ⱪilinƣanda ǝyibdar bolup qiⱪⱪay,
Duasi gunaⱨ dǝp ⱨesablanƣay. ◘
8 Künliri ⱪisⱪa bolƣay,
Mǝnsipini baxⱪisi igiliⱪay.
9 Baliliri yetim ⱪalⱪay,
Hotuni tul bolƣay.
10 Oƣulliri sǝrgǝrdan tilǝmqi bolƣay,
Turƣan harabilikliridin nan izdǝp.
11 Jazanihor uning igiliki üstigǝ tor taxliƣay,
Meⱨnǝt ǝjrini yatlar bulap-taliƣay.
12 Uningƣa meⱨribanliⱪ kɵrsitidiƣan birsi bolmiƣay,
Yetim ⱪalƣan baliliriƣa iltipat ⱪilƣuqi bolmiƣay.
13 Uning nǝsli ⱪurutulƣay;
Kelǝr ǝwladida namliri ɵqürülgǝy.
14 Ata-bowilirining ⱪǝbiⱨlikining ǝyibliri Pǝrwǝrdigarning yadida ⱪalkay,
Anisining gunaⱨi ɵqürülmigǝy.
15 Bularning ǝyibliri daim Pǝrwǝrdigarning kɵz aldida bolƣay,
Xuning bilǝn U ularning nam-ǝmilini yǝr yüzidin ɵqürüp taxlaydu. ◘
16 Qünki rǝzil kixi meⱨribanliⱪ kɵrsitixni ⱨeq esigǝ kǝltürmidi,
Bǝlki ezilgǝn, yoⱪsul ⱨǝm dili sunuⱪlarni ɵltürmǝkkǝ ⱪoƣlap kǝldi.
17 U lǝnǝt oⱪuxⱪa amraⱪ idi,
Xunga lǝnǝt uning bexiƣa kelidu;
Bǝht tilǝxkǝ rayi yoⱪ idi,
Xunga bǝht uningdin yiraⱪ bolidu.
18 U lǝnǝtlǝrni ɵzigǝ kiyim ⱪilip kiygǝn;
Xunga bular aⱪⱪan sudǝk uning iq-baƣriƣa,
Maydǝk, sɵngǝklirigǝ kiridu;
19 Bular uningƣa yepinƣan tonidǝk,
Ⱨǝrdaim baƣlanƣan bǝlweƣidǝk qaplanƣay.
20 Bular bolsa meni ǝyibligüqilǝrgǝ Pǝrwǝrdigarning bekitkǝn mukapati bolƣay!
Mening yaman gepimni ⱪilƣanlarning in’ami bolƣay!
21 Biraⱪ Sǝn, Pǝrwǝrdigar Rǝbbim,
Ɵz naming üqün mening tǝripimdǝ bir ix ⱪilƣaysǝn,
Meⱨir-muⱨǝbbiting ǝla bolƣaqⱪa,
Meni ⱪutⱪuzƣaysǝn;
22 Qünki mǝn ezilgǝn ⱨǝm ⱨajǝtmǝndurmǝn,
Ⱪǝlbim hǝstǝ boldi.
23 Mǝn ⱪuyax uzartⱪan kɵlǝnggidǝk yoⱪilay dǝp ⱪaldim,
Qekǝtkǝ ⱪeⱪiwetilgǝndǝk qǝtkǝ ⱪeⱪiwetildim.
24 Roza tutⱪinimdin tizlirim ketidu,
Ətlirim sizip ketidu.
25 Xunglaxⱪa mǝn ular aldida rǝswa boldum;
Ular manga ⱪaraxⱪanda, bexini silkixmǝktǝ.
26 Manga yardǝmlǝxkǝysǝn, i Pǝrwǝrdigar Hudayim,
Ɵzgǝrmǝs muⱨǝbbiting boyiqǝ meni ⱪutⱪuzƣaysǝn;
27 Xuning bilǝn ular buning Sening ⱪolungdiki ix ikǝnlikini,
Buni ⱪilƣuqining Sǝn Pǝrwǝrdigar ikǝnlikini bilgǝy.
28 Ular lǝnǝt oⱪuwǝrgǝy, Sǝn bǝht ata ⱪilƣaysǝn;
Ular ⱨujum ⱪilixⱪa turƣanda, hijalǝttǝ ⱪalⱪay,
Biraⱪ ⱪulung xadlanƣay!
29 Meni ǝyibligüqilǝr hijalǝt bilǝn kiyinƣay,
Ular ɵz xǝrmǝndilikini ɵzlirigǝ ton ⱪilip yepinƣay.
30 Aƣzimda Pǝrwǝrdigarƣa zor tǝxǝkkür-mǝdⱨiyǝ ⱪaytürimǝn;
Bǝrⱨǝⱪ, kɵpqilik arisida turup Uni mǝdⱨiyilǝymǝn;
31 Qünki ⱨajǝtmǝnning jenini gunaⱨⱪa bekitmǝkqi bolƣanlardin ⱪutⱪuzux üqün,
Pǝrwǝrdigar uning ong yenida turidu.
◘ 109:3 Zǝb. 69:4 ◘ 109:6 Zǝk. 3:1, 2 ◘ 109:7 Pǝnd. 15:8; 28:9 ◘ 109:15 Ayup 18:17; Zǝb. 34:16