66
66-küy •••• Ibadǝtkǝ türtkǝ bolidiƣan guwaⱨliⱪ
1 Nǝƣmiqilǝrning bexiƣa tapxurulup, tarliⱪ sazlar bilǝn oⱪulsun dǝp, küy-nahxa: —
Pütkül jaⱨan, huxalliⱪ bilǝn Hudaƣa tǝntǝnǝ ⱪilinglar!
2 Uning namining uluƣluⱪini nahxa ⱪilip jakarlanglar,
Uning mǝdⱨiyilirini xǝrǝplǝndürünglar!
3 Hudaƣa: «Sening ⱪilƣanliring nǝⱪǝdǝr ⱪorⱪunqluⱪtur!
Ⱪudriting zor bolƣaq,
Düxmǝnliring aldingda zǝiplixip tǝslim bolidu;
4 Barliⱪ yǝr yüzidikilǝr Sanga sǝjdǝ ⱪilip,
Seni küylǝp, nahxa eytixidu;
Ular namingni küylǝp nahxa ⱪilip eytidu» — dǝnglar!
Selaⱨ!
5 Kelinglar, Hudaning ⱪilƣanlirini kɵrünglar;
Insan baliliri aldida ⱪilƣan karamǝtliri ⱪorⱪunqluⱪtur.
6 U dengizni ⱪuruⱪluⱪⱪa aylandurdi;
Əjdadlirimiz dǝryadinmu piyadǝ ɵtti;
Biz u yǝrdǝ uningdin hursǝn bolduⱪ. ◘
7 U ⱪudriti bilǝn mǝnggü ⱨɵküm süridu;
Uning kɵzliri ǝllǝrni kɵzitip turidu;
Asiyliⱪ ⱪilƣuqilar mǝƣrurlanmisun!
Selaⱨ! ◘
8 I ⱪowmlar, Hudayimizƣa tǝxǝkkür-mǝdⱨiyǝ eytinglar;
Uningƣa bolƣan mǝdⱨiyǝ-ⱨǝmdusanalarni yangritinglar!
9 U jenimizni ⱨayatliⱪ iqigǝ tikkǝn,
Putlirimizni teyilip ketixkǝ yol ⱪoymaydu.
10 Qünki Sǝn, i Huda, bizni siniding;
Kümüxni otta tawliƣandǝk bizni tawliding.
11 Sǝn bizni torƣa qüxürdung;
Belimizgǝ eƣir yükni yükliding.
12 Hǝⱪlǝrni beximizƣa mindürdüng;
Biz ot wǝ kǝlkünni besip ɵttuⱪ;
Sǝn ahir bizni kǝngriqilikkǝ qiⱪarding.
13 Mǝn kɵydürmǝ ⱪurbanliⱪlarni elip ɵyünggǝ kirǝy;
Sanga ⱪilƣan ⱪǝsǝmlirimgǝ ǝmǝl ⱪilimǝn;
14 Bǝrⱨǝⱪ, beximƣa kün qüxkǝndǝ lǝwlirim qiⱪarƣan,
Eƣizim eytⱪan wǝdilirimni ǝmǝlgǝ axurimǝn.
15 Mǝn Sanga bordaⱪ mallarni kɵydürmǝ ⱪurbanliⱪ ⱪilip sunimǝn,
Ⱪoqⱪarlarning hux puraⱪ yeƣini kɵydürimǝn;
Ɵküz wǝ ɵqkilǝrni ǝkilip sunimǝn.
Selaⱨ!
16 Hudadin ǝymingüqi ⱨǝmminglar, kelinglar, ⱪulaⱪ selinglar!
Uning mǝn üqün ⱪilƣan karamǝtlirini bayan ⱪilimǝn;
17 Aƣzim eqip uningƣa pǝryad kɵtürdüm,
Uning uluƣluⱪini jakarliƣan mǝdⱨiyilǝr tilimda boldi.
18 Kɵnglümdǝ gunaⱨni kɵzlǝp yürgǝn bolsam,
Rǝb duayimni anglimiƣan bolatti.
19 Biraⱪ Huda anglidi;
U duayimƣa ⱪulaⱪ saldi.
20 Hudaƣa tǝxǝkkür-mǝdⱨiyilǝr yaƣdurulƣay!
U mening duayimni yandurmidi,
Ⱨǝm mǝndin ɵzgǝrmǝs muⱨǝbbitini elip kǝtmidi!
◘ 66:6 Mis. 14:21-31; Yǝ. 3:14 ◘ 66:7 2Tar. 16:9; Ayup 28:24; Zǝb. 33:13-14