83
83-küy •••• Düxmǝnlǝrning suyiⱪǝstliri ⱨǝⱪⱪidǝ dua
1 Asafning küy-nahxisi: —
Ün qiⱪarmay turuwalma, I Huda,
Süküt ⱪilip jim turuwalma, i Tǝngrim!
2 Qünki mana, Sening düxmǝnliring dawrang ⱪilmaⱪta,
Sanga ɵqmǝnlǝr bax kɵtürmǝktǝ.
3 Ular ⱪuwluⱪ bilǝn suyiⱪǝst ⱪilar hǝlⱪinggǝ,
Ⱪarxi pilan tüzüxǝr Sǝn ⱪǝdirligǝnlǝrgǝ.
4 Eytar ular: — «Yürünglar, barqǝ ⱪowm ⱪataridin yoⱪ ⱪilayli ularni!
Elinmisun eƣizƣa ⱪayta Israilning nami».
5 Ular ⱨǝmnǝpǝs, ⱨǝmdil mǝsliⱨǝtlǝxti;
Ular Sanga ⱪarxi ittipaⱪ tüzdi.
6 Mana, Edom wǝ Ismaillarning qedirliri,
Moab ⱨǝm Ⱨagriylar;
7 Gǝbal, Ammon, wǝ Amalǝk;
Filistiyǝ ⱨǝmdǝ Tur aⱨaliliri,
8 Asuriyǝmu ularƣa ⱪoxuldi;
Ular Lut oƣulliriƣa yar-yɵlǝk bolup kǝlgǝnidi.
Selaⱨ. ◼
9 Sǝn Kixon dǝryasida Midiyaniylarƣa,
Siseraƣa wǝ Yabinƣa ⱪandaⱪ taⱪabil turƣan bolsang,
Ularƣimu xundaⱪ ⱪilƣaysǝn;
10 Bular Ən-Dor yezisida ⱪirilƣanidi,
Yǝr üqün tizǝk-oƣutⱪa aylanƣanidi.
11 Ularning ǝmirlirini Orǝb wǝ Zeǝbkǝ,
Ularning daⱨiylirini Zǝbaⱨ ⱨǝm Zalmunnaƣa ohxax ⱪilƣaysǝn; ◼
12 Qünki ular dǝp eytⱪanidi: «Hudaning qimǝn-yaylaⱪlirini ɵzimizgǝ mülük ⱪiliwalayli!».
13 I Hudayim, ularni domilinidiƣan ⱪamƣaⱪtǝk,
Xamalda uqurulƣan saman kǝbi soruwǝtkǝysǝn.
14 Ot ormanliⱪⱪa tutaxⱪanƣa ohxax,
Yalⱪun taƣlarni kɵydürgǝngǝ ohxax,
15 Sǝn yǝnǝ ularni borining bilǝn ⱪoƣliƣaysǝn,
Ⱪara ⱪuyuning bilǝn wǝⱨimigǝ salƣaysǝn;
16 Ularning Sening namingni izdixi üqün,
Ularning yüzlirini xǝrm-ⱨaya bilǝn qɵmdürgǝysǝn, i Pǝrwǝrdigar!
17 Ular nomustin ǝbǝdiy xǝrmǝndǝ bolƣay,
Jaⱨanƣa rǝswa bolup yoⱪitilƣay.
18 Bilsun ular,
Naming Pǝrwǝrdigar bolƣan Sǝnla pütkül jaⱨandiki Əng Aliy Bolƣuqidursǝn.
◼ 83:8 «Ular Lut oƣulliriƣa yar-yɵlǝk bolup kǝlgǝn» — «Lutning oƣulliri» Moab wǝ Ammon degǝn hǝlⱪlǝr bolup xǝkillǝngǝn. ◼ 83:11 «Ularning ǝmirlirini Orǝb wǝ Zeǝbkǝ, Ularning daⱨiylirini Zǝbaⱨ ⱨǝm Zalmunnaƣa ohxax ⱪilƣaysǝn» — Sisera, Yabin, (9-ayǝt) Orǝb, Zeǝb, Zǝbaⱨ ⱨǝm Zalmunnaƣa qetixliⱪ wǝⱪǝlǝrni bilix üqün «Batur ⱨakimlar» 7-, 8-bablarni kɵrüng.